+ CYROGRAPHUM + Ego Henricus Dei gratia Eduensis episcopus pactum ecclesiarum Cistercii et Sancte Margaritę quomodo in hac cartula continetur auctoritate episcopali confirmo et sigilli nostri impressione corroboro. Universis ecclesię filiis per hanc scripturam notificamus quod ego Hugo Sancte Margarite humilis abbas et ecclesię nostrę conventus dedimus fratribus Cistercii quicquid ecclesia nostra et ecclesia Montis Helyę habebant vel habere debebant in decimis et in omnibus redditibus tocius terrę cultę vel incultę quę infra clausum domini Hugonis Rufi avunculi scilicet ducis Burgundie apud Muressalt habetur et contra omnes qui eisdem fratribus aliquid mali super hoc inferre temptaverint nos et ęcclesia Montis Helyę quę in ius nostrum ex concessu et beneficio Eduensium episcoporum Humberti et Henrici et canonicorum salvo synodali et episcopali iure devenit fidelem garandiam ferre concessimus. Et propter hoc fratres Cistercienses in suo capitulo me Hugone abbate et Odone de Booi tunc temporis supradictę ecclesię sacerdote presentibus sacerdoti Montis Helyę vel eius nuntio vindemiarum tempore singulis annis septem solidos censualiter solvere promiserunt. Actum est hoc in capitulo Sancte Margaritę presente supradicto Odone tunc teporis Montis Helyę et Muressalt capellano qui hoc laudavit et concessit. Testes huius rei sunt : Johannes prior Sancte Margarite, Germanus sacrista, Henricus precentor, Rotbertus cellerarius, Guido de Dosperes, Stephanus de Buce, Constantinus de Ogne, Arnaldus cellerarius Cistercii, Walo qui fuit abbas Buxerie, Petrus presbiter de Nui, Petrus prepositus Vergiaci. Et ut hoc ratum et omni tempore firmum permaneret sigilli nostri impressione et cyrographi attestatione cartam hec continentem confirmavimus.